Esztergom Város Önkormányzata Képviselő-testületének 5/2017 (II.14.)

**az Esztergomi Közös Önkormányzati Hivatalban foglalkoztatott közszolgálati tisztviselők jogviszonyának egyes kérdéseiről**

*(Egységes szerkezetben a 19/2017. (V.19.), 32/2017. (XII.14.), 24/2018. (XII.14.), 23/2019. (XII.16.), 40/2020. (XII.9.), 1/2022. (I.21.), 28/2022.(XII.15., 41/2023.(XII.14.) önkormányzati rendelettel)*

Esztergom Város Önkormányzatának Képviselő-testülete a közszolgálati tisztviselőkről szóló 2011. évi CXCIX. törvény 234. § (3) bekezdés c) pontjában, a 234. § (4) bekezdésében, a 236. § (4) bekezdés b) pontjában, a 236. § (5) bekezdés c) pontjában, valamint a 237. §-ban kapott felhatalmazás alapján az Alaptörvény 32. cikk (1) bekezdés a) pontjában meghatározott feladatkörében eljárva a következőket rendeli el:

**1. A rendelet hatálya**

**1. §**

(1) A rendelet hatálya az Esztergomi Közös Önkormányzati Hivatalban (a továbbiakban: Hivatal) foglalkoztatott közszolgálati tisztviselőkre és ügykezelőkre, valamint a Hivatalban foglalkoztatott valamennyi munkavállalóra (a továbbiakban együtt: köztisztviselő) terjed ki.

(2) E rendelet 4. §-ának hatálya kiterjed a polgármesterre és az alpolgármesterre.

**2. Vezetői szintek**

**2. §**

A Hivatalban a kabinetfőnök, a kirendeltségvezető és az osztályvezető (a továbbiakban együtt: vezető) munkakörök az osztályvezetői szintnek megfelelő vezetői megbízással esnek egy tekintet alá.

**3. Illetménypótlék, illetménykiegészítés**

**3. §**

(1) A 2. §-ban meghatározott vezetők illetménypótléka az alapilletmény tíz százaléka.

(2) A felsőfokú iskolai végzettségű köztisztviselők illetménykiegészítésének mértéke a köztisztviselő alapilletményének harminc százaléka.

(3) A középiskolai végzettségű köztisztviselők illetménykiegészítésének mértéke a köztisztviselő alapilletményének húsz százaléka.

(4)

**4. Juttatások és támogatások**

**4. §**

(1) A köztisztviselő kérelmére a jegyző, a jegyző kérelmére a polgármester (továbbiakban: munkáltató) kamatmentes illetményelőleg kifizetését engedélyezheti.

(2) A köztisztviselőt a munkáltató, gyermekének születése esetén családalapítási támogatásban részesítheti, amennyiben az éves költségvetésben a fedezet rendelkezésre áll.

(3) A közeli hozzátartozó temetési költségeit viselő köztisztviselőt, a munkáltató kegyeleti támogatásban részesítheti, amennyiben az éves költségvetésben a fedezet rendelkezésre áll.

(4) A köztisztviselőt a munkáltató tanulmányi támogatásban részesítheti, amennyiben az éves költségvetésben a fedezet rendelkezésre áll.

(5) A köztisztviselőt kérelemre a munkáltató egyszeri, kamatmentes, visszatérítendő lakásépítési, lakásvásárlási, felújítási, illetőleg korszerűsítési kölcsönben részesítheti.

(6) A köztisztviselőt a munkáltató ruházati költségtérítésben részesíti, amennyiben az éves költségvetésben a fedezet rendelkezésre áll.

(7)[[1]](#footnote-1) A képviselő-testület a köztisztviselők illetményalapját 2024. január 1. napjától 2024. december 31. napjáig 65.000 Ft összegben határozza meg.

**5. §**

Hatályát vesztette.

**5/A. §**

Az Esztergomi Közös Önkormányzati Hivatal köztisztviselője számára a Közszolgálati Tisztviselők napja, július 1-je, munkaszüneti nap.

**6. §**

(1) Hatályát veszti az Esztergomi Közös Önkormányzati Hivatalban foglalkoztatott közszolgálati tisztviselők jogviszonyának egyes kérdéseiről szóló 28/2015. (XII.4.) önkormányzati rendelet.

(2) Ez a rendelet a kihirdetést követő napon lép hatályba.

1. A 4. § (7) bekezdése az Esztergom Város Önkormányzata Képviselő-testületének 1/2022. (I. 21.) önkormányzati rendelete 1. §-ával megállapított szöveg. A 4. § (7) bekezdése az Esztergom Város Önkormányzata Képviselő-testületének 28/2022. (XII. 15.) önkormányzati rendelete 1. §-ával megállapított szöveg. A 4. § (7) bekezdése az Esztergom Megyei Jogú Város Önkormányzata Képviselő-testületének 41/2023. (XII. 14.) önkormányzati rendelete 1. §-ával megállapított szöveg. [↑](#footnote-ref-1)